Ná 50 jaar steeds dolgelukkig | News24
Ná 50 jaar steeds dolgelukkig
Emmie en Jan Olwage van Jeffreysbaai het op 2 April hul 50ste huweliksherdenking gevier. Foto: VERSKAF
NIE eers dié skooldogter se wakende broers kon hom keer om sy liefde openlik te verklaar nie. Hy het met die eerste oogopslag sy hart op haar verloor - dié mooi meisie met die nóg mooier maniere.
Jan en Emmie Olwage van Jeffreysbaai was op 2 April 50 jaar getroud en is nog net so dolgelukkig soos tóé.
Vyftig jaar en drie kinders - twee dogters en een seun - en sewe kleinkinders later, glo Jan en Emmie dat hulle absoluut niks omtrent hul huwelik sou wou verander nie.
Hulle woon sedert 1995 in Jeffreysbaai.
Volgens Emmie het Jan die heel eerste dag wat hulle saam na die inry-teater gegaan het, gesê hy het haar lief en gaan met haar trou.
“Ek was nog op skool en my broers moes saam ons gaan om my op te pas,” vertel Emmie. “Hy het geduldig gewag totdat ek ma- triek skryf en toe besluit hy wag nie ’n dag langer om my te vra om te trou nie. Ons is April, die volgende jaar getroud.
“Almal het gedink daar is ’n broodjie in die oond, maar ons eersteling is eers 15 maande later gebore.”
Volgens Emmie glo sy nie daar is ’n spesifieke resep vir ’n gelukkige huwelik nie. “Wedersydse liefde, respek en groot genade van ons Hemelse Vader is nodig. Jong getroudes moet weet dat daar daagliks aan verhoudings gewerk moet word en dat dit voorwaar nie maklik is nie. Twee mense met verskillende persoonlikhede, voorkeure, grille en giere het baie geduld nodig om van die huwelik ’n sukses te maak.”
Emmie vertel daar is geen groot planne in die nabye toekoms nie - hulle is tans tevrede om vir eers rustig te wees en om ou herinneringe van ver reise van die verlede te herroep.
“Ons is waarlik dankbaar vir goeie gesondheid. Daar was vriende en familie wat ons lewens verryk het en hope onverdiende genade,” sê Emmie.
“Ons sien uit na nog vyftig jaar.”